MTC ออกหุ้นกู้วงเงิน 4 พันลบ. รับแผนขยายสาขาหนุนรายได้-กำไรปี 62 ทำนิวไฮต่อเนื่อง
MTC ออกหุ้นกู้วงเงิน 4 พันลบ. รับแผนขยายสาขาหนุนรายได้-กำไรปี 62 ทำนิวไฮต่อเนื่อง
6 ก.พ. 2562

นายปริทัศน์ เพชรอำไพ รองกรรมการผู้จัดการ บริษัท เมืองไทย แคปปิตอล จำกัด (มหาชน) หรือ MTC เปิดเผยว่า บริษัทจะเสนอขายหุ้นกู้มูลค่ารวม 3,000 ล้านบาท  และมีหุ้นกู้สำรองสำหรับเสนอขายเพิ่มเติมไม่เกิน 1,000 ล้านบาท แบ่งเป็น 2 ชุด โดยชุดที่ 1 อายุ 3 ปี 6 วัน อัตราดอกเบี้ย 4.10% ต่อปี และชุดที่ 2 อายุ 3 ปี 8 เดือน 11 วัน อัตราดอกเบี้ย 4.30% ต่อปี จ่ายดอกเบี้ยทุกๆ 3 เดือน ตลอดอายุหุ้นกู้
โดยเสนอขายให้แก่ผู้ลงทุนทั่วไปเปิดจองซื้อหุ้นตั้งแต่วันที่ 18,20 และ 21 กุมภาพันธ์ 2562 โดยมีธนาคารกรุงเทพ ธนาคารกรุงไทย ธนาคารกสิกรไทย และธนาคาร ซีไอเอ็มบี ไทย เป็นผู้จัดการการจัดจำหน่าย
“เราเตรียมนำเงินที่ได้จากการระดมทุนผ่านการออกหุ้นกู้ในครั้งนี้ไปใช้ในการขยายสาขาและเป็นเงินทุนหมุนเวียน และบางส่วนนำไปใช้หนี้สถาบันการเงิน เพื่อรองรับแผนปล่อยกู้ในปีนี้ ซึ่งวางเป้าปล่อยสินเชื่อใหม่เติบโต 35% ผลักดันรายได้และกำไร ทำสถิติสูงสุดใหม่ต่อเนื่อง โดยบริษัทฯมีแผนเปิดสาขาเพิ่ม 600 สาขา ส่งผลให้สิ้นปีมีสาขากว่า 3,900 สาขา ทั่วประเทศ” นายปริทัศน์ กล่าว
นอกจากนี้ การออกหุ้นกู้ในครั้งนี้ ถือเป็นการล็อกต้นทุนทางการเงิน เพื่อรับมือกับแนวโน้มอัตราดอกเบี้ยที่อยู่ในช่วงขาขึ้น
อนึ่ง บริษัท ทริสเรทติ้ง จำกัด จัด อันดับเครดิตองค์กรและหุ้นกู้ไม่ด้อยสิทธิ ไม่มีหลักประกันของ MTC ที่ระดับ “BBB” โดยอันดับเครดิตสะท้อนถึงผลงานที่ยาวนาน และเป็นผู้นำทางด้านธุรกิจในการให้บริการสินเชื่อส่วนบุคคลแบบมีหลักประกัน และสถานะทางการตลาดที่แข็งแกร่งของบริษัท การพิจารณาอันดับเครดิตยังคำนึงถึงจุดแข็งต่างๆ ของบริษัทในเรื่องความสามารถในการทำกำไร การตั้งสำรองสินเชื่อด้อยคุณภาพที่เพียงพอ และเครือข่ายสาขาที่กว้างขวางด้วย